স্বরাষ্ট্র মন্ত্রক
কেন্দ্রীয় স্বরাষ্ট্র মন্ত্রী শ্রী অমিত শাহ আমেদাবাদে ন্যাশনাল ফরেন্সিক সায়েন্স ইউনিভার্সিটির নব-নির্মিত সেন্টার অফ এক্সেলেন্স ফর রিসার্চ অ্যাণ্ড অ্যানালাইসিস অফ নারকোটিক্স এবং সাইকোট্রপিক সাবটেন্স কেন্দ্রের উদ্বোধন করেছেন
নয়াদিল্লী, ১২ই জুলাই, ২০২১
কেন্দ্রীয় স্বরাষ্ট্র মন্ত্রী শ্রী অমিত শাহ আমেদাবাদে ন্যাশনাল ফরেন্সিক সায়েন্স ইউনিভার্সিটির ১২ই জুলাই নব-নির্মিত সেন্টার অফ এক্সেলেন্স ফর রিসার্চ অ্যাণ্ড অ্যানালাইসিস অফ নারকোটিক্স এবং সাইকোট্রপিক সাবটেন্স কেন্দ্রের উদ্বোধন করেছেন। শ্রী শাহ মহিলাদের বিরুদ্ধে অপরাধ তদন্তের একটি ভার্চুয়াল পাঠক্রমেরও উদ্বোধন করেছেন। অনুষ্ঠানে গুজরাটের মুখ্যমন্ত্রী শ্রী বিজয় রূপানী রাজ্যের স্বরাষ্ট্র মন্ত্রী শ্রী প্রদীপ সিং জাদেজা, কেন্দ্রীয় স্বরাষ্ট্র সচিব শ্রী অজয় ভাল্লা সহ কেন্দ্র ও রাজ্য সরকারের উচ্চপদস্থ আধিকারিকরা উপস্থিত ছিলেন।
উদ্বোধনের পর শ্রী শাহ জানিয়েছেন প্রধানমন্ত্রী শ্রী নরেন্দ্র মোদীর নেতৃত্বে দ্বিতীয় বার কেন্দ্রে সরকার গঠিত হওয়ার সময় এই উৎকর্ষ কেন্দ্রটি গড়ে তোলার পরিকল্পনা করা হয়। শ্রী শাহ বলেন, যখন শ্রী নরেন্দ্র মোদী গুজরাটের মুখ্যমন্ত্রী ছিলেন এবং তিনি রাজ্যের স্বরাষ্ট্র মন্ত্রীর দায়িত্ব পালন করছিলেন সেইসময় গুজরাট ফরেন্সিক সায়েন্স ইউনিভার্সিটি গঠিত হয়। আজ যখন শ্রী মোদী প্রধানমন্ত্রী এবং তিনি কেন্দ্রীয় স্বরাষ্ট্র মন্ত্রী সেই সময় ন্যাশনাল ফরেন্সিক সায়েন্স ইউনিভার্সিটি গঠিত হয়েছে। শ্রী মোদী এবং শ্রী শাহ ২০০৯ সালে যে বীজ বপন করেছিলেন আজ তা মহীরুহে রূপান্তরিত হয়েছে এবং অপরাধমূলক কাজের বিরুদ্ধে বিচার ব্যবস্থাকে শক্তিশালী করেছে।
কেন্দ্রীয় স্বরাষ্ট্র মন্ত্রী বলেছেন, দেশে অপরাধ সংক্রান্ত বিচার ব্যবস্থাকে আরও শক্তিশালী ও ফলপ্রসূ করে তুলতে হবে। সেক্ষেত্রে এই বিশ্ববিদ্যালয়কে গুরুত্বপূর্ণ প্রতিষ্ঠান হিসেবে গড়ে তোলা প্রয়োজন। অপরাধীদের মারধর করা অর্থাৎ থার্ড ডিগ্রি প্রয়োগ করার দিন আর নেই। এখন কুখ্যাত অপরাধীদের আইনী ব্যবস্থায় আনার জন্য বিজ্ঞান সম্মত তদন্তই ব্যবহার করা হয়। নতুন শিক্ষানীতিতে বিজ্ঞান সম্মত শিক্ষার ওপর গুরুত্ব দেওয়া হয়েছে। প্রধানমন্ত্রী চান ছাত্রছাত্রীরা নিজ নিজ ক্ষেত্রে সবথেকে ভাল শিক্ষা লাভ করুক। একাজে ন্যাশনাল ফরেন্সিক সায়েন্স ইউনিভার্সিটি সাহায্য করবে।
শ্রী শাহ জানিয়েছেন ৭টি রাজ্য এই বিশ্ববিদ্যালয়ের আওতায় কলেজ এবং উৎকর্ষ কেন্দ্র গড়ে তুলতে আগ্রহী। তিনি আশাবাদী দেশের সর্বত্র এই বিশ্ববিদ্যালয় তার শাখা খুলবে এবং ফরেন্সিক সায়েন্সের ক্ষেত্রে যুব সম্প্রদায় পড়াশোনার করার সুযোগ পাবেন। এখানে সাইবার প্রতিরক্ষা কেন্দ্র এবং ব্যালেস্টিক গবেষণা কেন্দ্র গড়ে তোলা হয়েছে- যা এশিয়ার মধ্যে যথেষ্ট উন্নত। দেশ এই দুটি ক্ষেত্রে আত্মনির্ভর হয়ে উঠেছে। কেন্দ্রীয় স্বরাষ্ট্র মন্ত্রী জানিয়েছেন সাইবার যুদ্ধ এবং সাইবার অপারাধের বিরুদ্ধে লড়াই করা অত্যন্ত গুরুত্বপূর্ণ হয়ে উঠেছে। ভারতের বিকাশশীল অর্থনীতির জন্য সাইবার সুরক্ষা অত্যন্ত জরুরি। প্রধানমন্ত্রীর ৫ লক্ষ কোটি মার্কিন ডলারের সমতুল অর্থনীতি গড়ে তোলার স্বপ্ন এর মাধ্যমে বাস্তবায়িত হবে। ব্যালেস্টিক গবেষণা কেন্দ্রে বুলেটপ্রুফ উপাদানের পরীক্ষা-নিরীক্ষার জন্য বিভিন্ন ব্যবস্থা করা হয়েছে। আগে যা মার্কিন যুক্তরাষ্ট্র এবং ইউরোপে পরীক্ষা করা হত এখন তা এখানেই করা যাবে। এর ফলে দেশের সেনাবাহিনীর জওয়ান, কেন্দ্রীয় পুলিশ বাহিনীর সদস্য এবং রাজ্য পুলিশের সদস্যদের সুরক্ষায় সুবিধা হবে। এই বিশ্ববিদ্যালয়ে একটি দেশীয় কিট তৈরি করা হচ্ছে যার মাধ্যমে দেশের পুলিশ বাহিনী বিভিন্ন পরীক্ষা-নিরীক্ষা করতে পারবে। যখনই মাদক দ্রব্য বাজেয়াপ্ত করা হবে তখন এই কিট ব্যবহার করে তদন্ত করা সম্ভব। মন্ত্রী জানিয়েছেন গত দেড় বছর ধরে দেশে যত পরিমাণ মাদক দ্রব্য বাজেয়াপ্ত করা হয়েছে তা রেকর্ড স্থাপন করেছে।
একবিংশ শতাব্দীতে ভারতের সামনে অনেক চ্যালেঞ্জ দেখা দিয়েছে এবং দেশ সফলভাবে তা মোকাবিলা করছে। শ্রী শাহ বলেছেন, অপরাধ বিচার ব্যবস্থাকে শক্তিশালী করা হচ্ছে, একাজে ফরেন্সিক সায়েন্সের গুরুত্বপূর্ণ ভূমিকা রয়েছে। দেশের ১৩০ কোটি জনসংখ্যায় অপরাধের প্রকৃতি বদলাচ্ছে, দেশের দূর্গম ও সীমান্তবর্তী অঞ্চলে অপরাধ আটকাতে ফরেন্সিক সায়েন্সকে শক্তিশালী করে তোলা জরুরি। ক্রিমিনাল পেনাল কোড, ইন্ডিয়ান পেনাল কোড এবং এভিডেন্স অ্যাক্ট-এর পরিবর্তনের জন্য সরকার পুলিশ আধিকারিক, বিচারপতি, আইনজীবী এবং আইন বিশ্ববিদ্যালয়গুলির সঙ্গে আলাপ-আলোচনা করছে। সেকেলে ব্যবস্থাকে সরিয়ে যুগপোযোগী ব্যবস্থাকে কার্যকর করতে আধুনিক পদ্ধতিতে বিচার প্রক্রিয়াকে কাজ করার সুযোগ দিতে হবে। কেন্দ্রীয় স্বরাষ্ট্র মন্ত্রী জানিয়েছেন তিনি এবং অন্যান্য অনেকে পরামর্শ দিয়েছেন যেসব অপরাধে শাস্তির মেয়াদ ৬ বছরের ঊর্দ্ধে সেক্ষেত্রে ফরেন্সিক সায়েন্স ল্যাবরেটারিতে মামলার সাক্ষ্যপ্রমাণগুলির বিশ্লেষণ করা প্রয়োজন। এ কারণে ভ্রাম্যমান ফরেন্সিক গবেষণাগার প্রয়োজন এবং প্রতিটি জেলায় এই সুযোগ ছড়িয়ে দেওয়া দরকার। আর তাই আমরা এই লক্ষ্যে কাজ করে চলেছি যাতে ন্যাশনাল ফরেন্সিক সায়েন্স ইউনিভার্সিটি দেশের প্রতিটি রাজ্যে কলেজ চালু করতে পারে। কেন্দ্রীয় স্বরাষ্ট্র মন্ত্রী বলেছেন উপনিষদে বলা আছে স্বরাজের মূল্য, বিচারের মধ্যেই নিহিত আছে।
শ্রী শাহ বলেছেন আমাদের পুলিশ আধিকারিকদের বিরুদ্ধে অভিযোগ দুটি౼ হয় তারা কোনো ব্যবস্থা নেন না নয়তো অতি সক্রিয় হয়ে ওঠেন। আমাদের এমন কিছু করতে হবে যাতে স্বাভাবিকভাবে পুলিশ আধিকারিকরা কাজ করতে পারেন, আর এটি তখনই সম্ভব হবে যখন প্রমাণের ওপর ভিত্তি করে বৈজ্ঞানিক পদ্ধতিতে তদন্ত করা সম্ভব হবে। সারা দেশ আমাদের সমাজ, সুরক্ষা ব্যবস্থা এবং অর্থনীতির ওপর মাদকের নেতিবাচক প্রভাব নিয়ে উদ্বিগ্ন। শ্রী নরেন্দ্র মোদীর নেতৃত্বে কেন্দ্রীয় সরকার সিদ্ধান্ত নিয়েছে দেশে মাদক দ্রব্য যাতে কোনোভাবে ঢুকতে না পারে তার জন্য ব্যবস্থা নেওয়া হবে। গত ২ বছর ধরে একারণে বিভিন্ন উদ্যোগ নেওয়া হয়েছে। মাদক সন্ত্রাস ভারতের পক্ষে আর একটি উদ্বেগের বিষয়। নেশার সামগ্রী থেকে যে অর্থ উপার্জন হয় তা আসলে সন্ত্রাসবাদী কার্যকলাপে ব্যবহৃত হয়, তাই একে বন্ধ করা অত্যন্ত প্রয়োজন। মন্ত্রী বলেছেন যে উৎকর্ষ কেন্দ্রটি গড়ে তোলা হয়েছে সেটি স্বয়ংসম্পূর্ণ। গুজরাটে এই ফরেন্সিক বিশ্ববিদ্যালয়ে বিশ্বের উন্নত গবেষণাগার গড়ে তোলা হয়েছে।
কেন্দ্রীয় স্বরাষ্ট্র মন্ত্রী জানিয়েছেন প্রধানমন্ত্রীর স্বপ্ন পূরণে তিনি অত্যন্ত আনন্দিত। আগামী ৪-৫ বছরে এই বিশ্ববিদ্যালয় আরও উন্নত হবে, সে বিষয়ে তিনি আশাবাদী। কেন্দ্র এই বিশ্ববিদ্যালয়ের মানোন্নয়নে অঙ্গীকারবদ্ধ। শ্রী শাহ জগন্নাথ দেবের রথযাত্রার পবিত্র লগ্নে এই কেন্দ্রের উদ্বোধন করে সংশ্লিষ্ট সকলকে অভিনন্দন জানিয়েছেন।
CG/CB /NS
(Visitor Counter : 227